Менавіта сёння спаўняецца 135 гадоў з дня нараджэння класіка беларускай літаратуры Якуба Коласа. Шмат сказана і напісана пра народнага паэта, аўтара выбітных твораў і актыўнага грамадскага дзеяча. А вось стаўбцоўская зямля, дзе зараз працуе філіял Дзяржаўнага літаратурна-мемарыяльнага музея Якуба Коласа “Мікалаеўшчына”, памятае класіка яшчэ як маленькага цікаўнага хлопчыка Косціка. Гэты жывапісны куточак Панямоння, які аб’ядноўвае чатыры мемарыяльныя сядзібы — Смольню, Акінчыцы, Альбуць і Ласток, — зачароўвае сваёй непаўторнасцю і хараством. Вось адкуль чэрпаў натхненне і неверагодныя вобразы будучы паэт.